section_heading: Prvi svjetski rat
paragraph_text: Na početku Prvog svjetskog rata Apór postaje zapovjednikom 5. honvedske konjičke divizije koja se na Istočnom bojištu nalazila u sastavu Armijske grupe Kövess. Zapovijedajući navedenom divizijom Apór sudjeluje u Galicijskoj bitci, te nakon toga u studenom u Bitci kod Limanowe-Lapanowa. Početkom 1915. Apór je s 5. honvedskom konjičkom divizijom premješten u sastav Armijske grupe Pflanzer-Baltin u sklopu koje sudjeluje u Karpatskoj ofenzivi. Potom u sastavu 7. armije sudjeluje u gonjenju ruskih snaga u ofenzivi Gorlice-Tarnow, te je u rujnu promaknut u čin podmaršala. U ljeto 1916. Apórova 5. honvedska konjička divizija napadnuta je od strane ruskih snaga u Brusilovljevoj ofenzivi, te je nakon zaustavljanja iste upućena na Rumunjsko bojište.